**«Қазақ тілі» пәнінен**

 **қорытынды аттестаттауға дайындық тапсырмалары (Т1)**

**Жалпы білім беретін мектептер үшін**

**А мәтіні: газет мақаласынан үзінді**

**Жастар болашақты айқын таңдады**

Академик Е.А. Бөкетов атындағы Қарағанды университеті – еліміздегі алдыңғы қатарлы, білім беруде өзіндік үлгісін қалыптастырған жоғары оқу орны. 2021 жылғы Қазақстанның көпбейінді жоғары оқу орындарының ұлттық рейтингісінде төртінші орынды иеленген оқу ордасы, бүгінде 20 мыңға жуық студент, магистранттар мен докторанттар білім алуда. Еліміздің көптеген салаларына білікті маман даярлау ісінде табысты жұмыс атқарып келе жатқан ЖОО материалдық-техникалық базасының толыққанды болуы, білім беру ісінде тың идеяларды оқу процесіне енгізу мен ғылыми-зерттеу жұмыс нәтижелерін өндіріс орындарымен ұштастыру да көшбасшылардың алдында.

Қазақстан Республикасының даму стратегиялары мен бағдарламаларын жүзеге асыруда, мемлекет басшысы тарапынан берілетін тапсырмалар мен Жолдауларда айтылатын ұзақ мерзімді әлеуметтік бастамаларды жүзеге асыруда университет ұжымы әрқашан білек сыбана кірісіп орындайды. Осы орайда, халқы тығыз орналасқан еліміздің оңтүстік өңірінен Қарағанды қаласына келіп, студенттік тамаша кезеңдер мен жарқын болашағын қалыптастыру жолында ізденуші жастарды көптеп тарту жұмыстары университет басшылығының тарапынан қалыс қалған емес. Бұл жұмыстарды дәстүрлі әдісте жүргізу мемлекетіміздің негізгі стратегиялық жоспарларының бірі екендігі анық.

Қазіргі таңда, Ермұрат Әсем Еркінбекқызы «Химия» факультеті органикалық химия және полимерлер кафедрасының 6В07201 – «Фармацевтикалық өндіріс технологиясы» оқу бағдарламасының 1 курс студенті атанған. «Фармацевтикалық өндіріс технологиясы – бұл дәрі-дәрмек өндірісінің технологиялық процестерін зерттеуге байланыстырылған мамандық. Біз мұнда дәрілік заттар мен медициналық мақсаттағы бұйымдарды өндіру, сертификатттау мен лицензиялау саласындағы дәрістерді тыңдай келе, заманауи маманға тән білім мен дағдыларын игереміз.

Болашақта өз мамандығымыздың иесі болып шыққанда, медицинаға қажетті бұйымдарды шығаратын кәсіпорындарда технолог, инженер ретінде қызмет атқаратын боламыз», – дейді белсенді студент.

(223 сөз)

*«Білімді ел» газетінен. 14.10.2021ж.*

**Ә мәтіні: ғаламтор мақаласынан үзінді**

**Қазақстанның болашағы – жастар**

 Жастар – кез келген қоғамның болашағы мен қозғаушы күші. Бұл оймен дауласудың өзі артық. Мемлекеттің тұрақты дамуының негізі – бәсекеге қабілетті жастар буыны, ал бұл тікелей жас қазақстандықтардың білім мен білік сапасына, олардың ұмтылысы мен ынтасына байланысты. Сондықтан да мемлекеттік саясаттың негізгі бағытының бірі – жастар секторы. Жастар секторына Қазақстанда айрықша назар аударылады.

Елбасы Нұрсұлтан Назарбаев және Үкімет қазіргі толқынға, жастарға үлкен үміт артады. Елбасының тапсырмасы бойынша өткен жылы республикада жастар саясатының мәселесі бойынша арнайы уәкілетті орган – ҚР дін істері және азаматтық қоғам министрлігі құрылды. Бұл уәкілетті органның қызметтік шеңбері  өте кең: біліктілік деңгейі, білім алу, жастарды жұмыспен қамтамасыз ету, бос уақытты тиімді өткізуді ұйымдастыру, саламатты өмір салтын ұстану және рухани құндылықтарды қастерлеу, патриотизмді бекіту.

Бүгінгі таңдағы Қазақстанның халық саны 18 миллионнан асқандығын және 4,2 миллион адам  (немесе 23 пайыздан жоғары) жалпы алғанда – бұл 14 жас пен 29 жастар аралығындағы жастар екендігін ескерсек, бұл көрсеткіште ҚР ДІАҚМ-нің атқаратын жұмысы өте көп...

Осы тұста жақсы нәтиже беретін жүйелі тәсіл өте маңызды. Мемлекеттік бағдарламалар бойынша қызметпен қамтамасыз ету. Жас қазақстандықтар қазіргі таңда «Болашақ» бағдарламасы бойынша шетелде білім алуда, елімізде жоғары білім алу үшін білім гранттары бөлінуде.

 (179 сөз )

*(Ақпарат дереккөзі:*

[*https://massaget.kz/okushyilarga/shyigarma/49199/*](https://massaget.kz/okushyilarga/shyigarma/49199/)*)*

Екі мәтіндегі ақпарат пен өз пікірлеріңізді пайдаланып, **«Болашақ біздің қолымызда» деген тақырыпта эссе жазыңыз.** Эсседегі сөз көлемі **170-200 сөз** болуы қажет.